ΓΡΑΠΤΗ ΕΡΩΤΗΣΗ E-1931/97 υποβολή: Salvador Garriga Polledo (PPE) προς την Επιτροπή (4 Iουνίου 1997)

Θέμα: Διαρθρωτικά ταμεία

Θεωρεί η Επιτροπή ικανοποιητική τη διαδικασία επιβεβαίωσης της αρχής της συμπληρωματικότητας στα διαρθρωτικά ταμεία;

Εάν όχι, εχει προβλέψει τον τρόπο μεταρρύθμισης της εν λόγω διαδικασίας;

Απάντηση της κ. Wulf Mathies εξ ονόματος της Επιτροπής (8 Ιουλίου 1997)

Η αναθεώρηση των κανονισμών των Διαρθρωτικών Ταμείων το 1993 κατέστησε δυνατή την ενίσχυση της αρχής της προσθετικότητας.

Σε σχέση με τους κανονισμούς του 1988, ο κανονισμός (ΕΟΚ) αριθ. 2082/93 του Συμβουλίου της 20ής Ιουλίου 1993 για την τροποποίηση του κανονισμού (ΕΟΚ) αριθ. 4253/88 για τις διατάξεις εφαρμογής του κανονισμού (ΕΟΚ) αριθ. 2052/88 όσον αφορά το συντονισμό των παρεμβάσεων των διαφόρων Διαρθρωτικών Ταμείων μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των λοιπών υφιστάμενων χρηματοδοτικών οργάνων, εξάλλου ((ΕΕ L 193 της 31.07.1993 )), έδωσε σαφή ορισμό της αρχής της προσθετικότητας και καθόρισε τους κανόνες που πρέπει να τηρούνται. Έτσι το νέο άρθρο 9 του κανονισμού 4253/88 προβλέπει ότι «για να εξασφαλισθεί ότι ο οικονομικός αντίκτυπος είναι πραγματικός, οι πιστώσεις των Διαρθρωτικών Ταμείων και του ΧΜΠΑ... δεν είναι δυνατόν να υποκαθιστούν τις δημόσιες διαρθρωτικές δαπάνες - ή τις εξομοιούμενες μ'αυτές - του κράτους μέλους στο σύνολο των περιοχών οι οποίες είναι επιλέξιμες για ένα στόχο» (Ά1). «Για το σκοπό αυτό,... η Επιτροπή και το ενδιαφερόμενο κράτος μέλος μεριμνούν ώστε το κράτος μέλος να διατηρεί στο σύνολο των εν λόγω περιοχών, τις δημόσιες διαρθρωτικές του δαπάνες - ή τις εξομοιούμενες μ'αυτές - τουλάχιστον στο ίδιο επίπεδο με αυτό που ίσχυε κατά την προηγούμενη περίοδο προγραμματισμού...» (Ά2).

Γιανα καταστεί δυνατή η εξακρίβωση της τήρησης της αρχής αυτής, το άρθρο 8 του ίδιου κανονισμού, όπως τροποποιήθηκε το 1993, προέβλεπε επίσης την ένταξη στα Κοινοτικά Πλαίσια Στήριξης (ΚΠΣ) και τα Ενιαία Έγγραφα Προγραμματισμού (ΕΕΠ) λεπτομέρειες σχετικές με την παρακολούθηση της εφαρμογής της αρχής της προσθετικότητας και μια πρώτη αξιολόγησή της. Απαιτεί την παροχή των κατάλληλων στοιχείων των σχετικών με τη διαφάνεια των συγκεκριμένων χρηματικών ροών (Ά3). Η ένταξη των διαφόρων αυτών κανόνων στους ισχύοντες κανονισμούς έδωσε τη δυνατότητα αξιοσημείωτης βελτίωσης της εφαρμογής της αρχής της προσθετικότητας.

Όλα τα ΚΠΣ και τα ΕΕΠ που είναι σχετικά με τους στόχους 1 και 6 αποτέλεσαν το αντικείμενο «εκ των προτέρων» επαλήθευσης. Για το στόχο 2, η επαλήθευση αυτή πραγματοποιήθηκε στις περισσότερες των περιπτώσεων. Ορισμένα έγγραφα για τα οποία δεν είχε γίνει «εκ των προτέρων» επαλήθευση κατά τη στιγμή της έγκρισης αποτέλεσαν το αντικείμενο ρήτρας αναστολής των πληρωμών, με την οποία αναστέλλονται οι πληρωμές από τη δεύτερη προκαταβολή εάν η «εκ των προτέρων» επαλήθευση της προσθετικότητας δεν έχει εξασφαλισθεί.

Εξάλλου, η «καθ'οδόν» επαλήθευση διευκολύνθηκε εξ ορισμού, σε συνεργασία με την Επιτροπή, από τους κανόνες επαλήθευσης που ίσχυαν σε κάθε κράτος μέλος. Αυτό επέτρεψε στην Επιτροπή να λάβει οικονομικές πληροφορίες πιο ενδεδειγμένες και προσαρμοσμένες στη συγκεκριμένη περίπτωση για κάθε κράτος μέλος.

Η Επιτροπή θα εξετάσει το μέλλον της αρχής της προσθετικότητας και της εφαρμογής της στο πλαίσιο των νέων κανονισμών για τα Διαρθρωτικά Ταμεία που θα πρέπει να προτείνει η Επιτροπή κατά το πρώτο εξάμηνο του 1998.